Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με το άνοιγμα και τον τρόπο διαχείρισης δασμολογικής ποσόστωσης για τις εισαγωγές στιγμιαίου καφέ που υπάγεται στον κωδικό ΣΟ 2101 11 11

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Λόγω της εφαρμογής διάφορων προτιμησιακών δασμολογικών καθεστώτων από την Κοινότητα, η ποικιλία της προσφοράς στιγμιαίου καφέ στην αγορά της Κοινότητας μειώθηκε αισθητά τα τελευταία έτη.

Το άνοιγμα δασμολογικής ποσόστωσης με μηδενικούς δασμούς για έναν περιορισμένο όγκο στιγμιαίου καφέ φαίνεται η καλύτερη λύση για να μεταβληθεί αυτή η τάση ομοιογενοποίησης του προϊόντος.

Με τον τρόπο αυτό θα αποκατασταθούν οι συνθήκες ισότιμου ανταγωνισμού μεταξύ των διάφορων προμηθευτών της Κοινότητας, ειδικότερα αυτών για τους οποίους οι εξαγωγές υπόκεινται τη στιγμή αυτή σε επιβολή δασμού με συντελεστή 9%.

Για να διασφαλιστεί η βέλτιστη χρησιμοποίηση της δασμολογικής ποσόστωσης, η χρονολογική σειρά αποδοχής των διασαφήσεων για θέση σε ελεύθερη κυκλοφορία αποτελεί την πλέον ενδεδειγμένη μέθοδο διαχείρισης. Είναι μία ευέλικτη μέθοδος διαχείρισης που δεν απαιτεί την ύπαρξη άδειών εισαγωγής.

Εξάλλου, για να διασφαλιστεί η αποτελεσματική διαχείριση της εν λόγω ποσόστωσης, πρέπει να απαιτείται η προσκόμιση ενός πιστοποιητικού καταγωγής το οποίο θα αποδεικνύει την καταγωγή του εμπορεύματος, για τις εισαγωγές στιγμιαίου καφέ καταγωγής Βραζιλίας, κύριου προμηθευτή και δικαιούχου της ποσόστωσης.

Τέλος, υπενθυμίζεται ότι η διάθεση στην αγορά της Κοινότητας του στιγμιαίου καφέ που γίνεται δεκτός με το ευεργέτημα της δασμολογικής ποσόστωσης πραγματοποιείται με παράλληλη τήρηση των ποιοτικών όρων που καθορίζονται με την οδηγία 1999/4/ΕΚ σχετικά με τα εκχυλίσματα καφέ και τα εκχυλίσματα κιχωρίου.

2001/0196 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με το άνοιγμα και τον τρόπο διαχείρισης δασμολογικής ποσόστωσης για τις εισαγωγές στιγμιαίου καφέ που υπάγεται στον κωδικό ΣΟ 2101 11 11

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [1],

[1] ΕΕ C ... της ..., σ. ...

Εκτιμώντας τα εξής:

(1) Η ποικιλία της προσφοράς στιγμιαίου καφέ στην αγορά της Κοινότητας μειώθηκε αισθητά τα τελευταία χρόνια.

(2) Το άνοιγμα δασμολογικής ποσόστωσης με μηδενικούς δασμούς για έναν περιορισμένο όγκο στιγμιαίου καφέ φαίνεται η καλύτερη λύση για να μεταβληθεί αυτή η τάση ομοιογενοποίησης του προϊόντος.

(3) Για να διασφαλιστεί η βέλτιστη χρησιμοποίηση της δασμολογικής ποσόστωσης, η χρονολογική σειρά αποδοχής των διασαφήσεων για θέση σε ελεύθερη κυκλοφορία αποτελεί την πλέον ενδεδειγμένη μέθοδο διαχείρισης.

(4) Για να διασφαλιστεί η αποτελεσματική διαχείριση της εν λόγω ποσόστωσης, πρέπει να απαιτείται η προσκόμιση ενός πιστοποιητικού καταγωγής το οποίο θα αποδεικνύει την καταγωγή του εμπορεύματος, για τις εισαγωγές στιγμιαίου καφέ καταγωγής Βραζιλίας, κύριου προμηθευτή και δικαιούχου της ποσόστωσης.

(5) Η διάθεση στην αγορά της Κοινότητας του στιγμιαίου καφέ που γίνεται δεκτός με το ευεργέτημα της δασμολογικής ποσόστωσης πρέπει να πραγματοποιείται με παράλληλη τήρηση των ποιοτικών όρων που καθορίζονται με την οδηγία 1999/4/ΕΚ του Ευρωπαϊκού Κοινοβουλίου και του Συμβουλίου της 22ας Φεβρουαρίου 1999 για τα εκχυλίσματα καφέ και τα εκχυλίσματα κιχωρίου [2].

[2] ΕΕ L 66 της 13.3.1999, σ. 26

(6) Δεδομένου ότι τα μέτρα που απαιτούνται για την εφαρμογή του παρόντος κανονισμού συνίστανται σε μέτρα διαχείρισης, κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [3], είναι σκόπιμο τα μέτρα αυτά να θεσπιστούν σύμφωνα με τη διαδικασία διαχείρισης που προβλέπεται στο άρθρο 4 της εν λόγω απόφασης,

[3] EE L 184 της 17.7.1999, σ. 23.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από την [..........], οι εισαγωγές στιγμιαίου καφέ που υπάγεται στον κωδικό ΣΟ 2101 11 11 καταγωγής όλων των χωρών, γίνονται δεκτές με το ευεργέτημα δασμολογικής ποσόστωσης μηδενικού δασμού.

Άρθρο 2

Η δασμολογική ποσόστωση ανοίγει ετησίως και έχει αρχική διάρκεια τριών ετών. Ο όγκος της καθορίζεται ως εξής :

- 10 000 τόνοι από [..........] έως [..........].

- 12 000 τόνοι από [..........] έως [..........].

- 14 000 τόνοι από [..........] έως [..........].

Άρθρο 3

Η δασμολογική ποσόστωση διαιρείται στα ακόλουθα δύο μέρη:

α) ποσόστωση που συνιστά το 87,4% του ετήσιου όγκου, η οποία φέρει τον αύξοντα αριθμό 09.2000 και προορίζεται για τις εισαγωγές καταγωγής Βραζιλίας, και

β) ποσόστωση που συνιστά το 12,6% του ετήσιου όγκου, η οποία φέρει τον αύξοντα αριθμό 09.2001 και προορίζεται για τις εισαγωγές από άλλες τρίτες χώρες.

Άρθρο 4

1. Η καταγωγή του στιγμιαίου καφέ με το ευεργέτημα της δασμολογικής ποσόστωσης καθορίζεται σύμφωνα με τις διατάξεις που ισχύουν στην Κοινότητα.

2. Η εισδοχή με το ευεργέτημα του τμήματος της δασμολογικής ποσόστωσης που χορηγήθηκε στην Βραζιλία σύμφωνα με το άρθρο 3 εξαρτάται από την προσκόμιση πιστοποιητικού καταγωγής που ανταποκρίνεται στους όρους του άρθρου 47 του κανονισμού (ΕΟΚ) αριθ. 2454/93 της Επιτροπής [4].

[4] ΕΕ L 253 της 11.10.1993, σ. 1.

Τα πιστοποιητικά καταγωγής γίνονται αποδεκτά μόνον εφόσον τα σχετικά προϊόντα ανταποκρίνονται στα κριτήρια καθορισμού της καταγωγής που προβλέπουν οι ισχύουσες διατάξεις στην Κοινότητα.

Άρθρο 5

Η διαχείριση της δασμολογικής ποσόστωσης πραγματοποιείται από την Επιτροπή σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.

Άρθρο 6

Κατά τη διάρκεια του τρίτου έτους που έπεται της ημερομηνίας ανοίγματος της δασμολογικής ποσόστωσης, ο παρών κανονισμός μπορεί να αναθεωρηθεί προκειμένου να προσαρμοστεί ο όγκος της ποσόστωσης στις ανάγκες της κοινοτικής αγοράς. Εάν, ωστόσο, η αναθεώρηση αυτή δεν ολοκληρωθεί εντός τριών μηνών πριν από το αρχικό κλείσιμο της δασμολογικής ποσόστωσης, δηλαδή στις [.........], η ποσόστωση θα ανανεωθεί αυτόματα για ένα επιπλέον έτος και για συνολικό όγκο 14 000 τόνων. Στη συνέχεια, η δασμολογική ποσόστωση θα ανανεώνεται τακτικά για διάστημα ενός έτους και για τον ίδιον όγκο, εκτός κι αν εγκριθεί αναθεώρηση το αργότερο τρεις μήνες πριν από την ημερομηνία κλεισίματος της τρέχουσας ποσόστωσης.

Άρθρο 7

Η Επιτροπή εγκρίνει τις αναγκαίες διατάξεις εφαρμογής του παρόντος κανονισμού, συμπεριλαμβανομένων των τροποποιήσεων και των τεχνικών προσαρμογών που υπαγορεύονται από τις τροποποιήσεις της συνδυασμένης ονοματολογίας και του TARIC, σύμφωνα με τη διαδικασία του άρθρου 8 παράγραφος 2.

Άρθρο 8

1. Η Επιτροπή επικουρείται από την επιτροπή τελωνειακού κώδικα, η οποία συστήθηκε βάσει του άρθρου 247α του κανονισμού (ΕΟΚ) αριθ. 2913/92 του Συμβουλίου [5].

[5] ΕΕ L 302 της 19.10.1992, σ. 1

2. Στις περιπτώσεις που γίνεται μνεία της παρούσας παραγράφου, εφαρμόζεται η διαδικασία διαχείρισης που προβλέπεται στο άρθρο 4 της απόφασης 1999/468/ΕΚ στο πλαίσιο των διατάξεων του άρθρου 7 της εν λόγω απόφασης.

3. Το χρονικό διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε τρεις μήνες.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [ ] .

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>